Garwane aran Bathari Uma, Dewi sing ayu disabda dadi raseksi (buta wadon) sing ala rupane lan duwe siyung. Ing lakon wayang Sudamala, Sadewa (ragile Pandhawa) sing bisa ngruwat Bathari Durga bali wujud asale widadari sing ayu rupane. Lakon Sudamala iki nganti saiki kanggo ruwatan bocah sing dianggep sukerta. Karo Bathari Uma, Bathara Guru peputra lima yaiku Bathara : Brahma, Indra, Bayu, Wisnu, Sambu lan sing wujud buta aran Bathara Kala. Karo Bathari Laksmi, peputra Bathara : Sakra, Maha Dewa, lan Asmara. Ana ing crita pewayangan, sanajan retuning dewa, Bathara Guru kondhang tumindak sing nerak bebener. Umpamane nate mbela Durga lan Kala, amarga garwa lan putrane, kamangka Durga lan Kala tumindak ala sebab arep mateni Pandhawa. Uga nalika Bathara Guru arep mbanjut (njabut nyawane lan ngangkat ragane ing kahyangan) Wisanggeni, Werkudara, Antasena amarga tetelune dianggep murang tata sebab ora bisa basa.